Joves voluntaris comencen la seua formació per a convertir-se en mestres del programa Connecta Jove
2025-07-24

L’Agència Jove, el Servei d’Atenció a la Joventut de l’Institut Municipal de Cultura i Joventut de Burjassot, ha començat les sessions de formació amb les persones voluntàries que, en el pròxim estiu, es convertiran en mestres que ensenyen nocions d’Informàtica i Internet, a persones majors de Burjassot, dins del programa Connecta Jove.

Després d’una primera reunió informativa, que va tenir lloc el passat 9 de maig, i presa de contacte amb els tretze joves que, de moment, s’han presentat com a voluntaris, les sessions formatives van començar el dia 18, i es duran a terme, els dimecres, de 18h a 19h, en la Casa de Cultura. En aquestes sessions, els joves, la majoria dels quals procedeixen d’instituts de Burjassot, aprendran tècniques per a saber preparar-se una classe, tècniques en habilitats socials i estratègies per a impartir coneixements relacionats amb les Noves Tecnologies, en el perfil de les persones majors.

Alguns d’aquests joves voluntaris repeteixen com a formadors enguany, després d’haver viscut una enriquidora experiència com a voluntaris del programa Connecta Jove, durant l’any passat. Uns altres comencen aquesta aventura d’interacció generacional, per primera vegada. Els joves que desitgen convertir-se en voluntaris del programa Connecta Jove poden contactar amb l’Agència Jove, en la Casa de Cultura o en la seua pàgina de Facebook.

Connecta Jove és un programa d’aprenentatge-servei compartit que impulsa la participació dels joves en la seua comunitat mitjançant accions formatives orientades a les competències digitals bàsiques per a la utilització de les Tecnologies de la Informació i la Comunicació (TIC). Es tracta d’un programa intergeneracional, en el qual joves de 15 a 19 anys imparteixen, de manera voluntària, tallers d’informàtica bàsica i competències digitals a persones adultes del seu entorn que no han tingut la possibilitat d’aprendre a utilitzar un ordinador. A Burjassot, el programa Connecta Jove està implantat des de 2010, en col·laboració amb la Fundació Esplai i, cada estiu, en el mes de juliol, propicia la formació de persones majors en competències digitals.